13. ΠΡΟΕΔΡΙΚΟ ΔΙΑΤΑΓΜΑ υπ' αριθ. 296 της 6/12 Σεπτ. 1990 (ΦΕΚ Α' 121)  Απονομή τιμητικών διακρίσεων σε αποστρατευομένους ανωτάτους αξιωματικούς της Ελληνικής Αστυνομίας και του Πυροσβεστικού Σώματος. Έχοντας υπόψη : 1.Τις διατάξεις του άρθρ. 11 παρ. 1, εδάφ. στ' του Νόμ. 1481/1984 (ΦΕΚ Α' 152) "Οργανισμός Υπουργείου Δημόσιας Τάξης", όπως αντικαταστάθηκε με την παρ. 1 του άρθρ. 1 του Νόμ. 1590/1986 (ΦΕΚ Α' – 49). 2.Τη διάταξη της παρ. 2 του άρθρ. 1 του Νόμ. 1590/1986. 3.Τις διατάξεις του Π.Δ. 137/1986 (ΦΕΚ Α' 51) "Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης". 4.Την υπ' αριθ. 370/1.8.90 γνωμοδότηση του Συμβουλίου Επικρατείας ύστερα από πρόταση του Υπουργού Δημόσιας Τάξης, αποφασίζουμε: Άρθρο μόνο.-1.Οι Αντιστράτηγοι της Ελληνικής Αστυνομίας και οι Αρχηγοί του Πυροσβεστικού Σώματος που υπηρέτησαν σε οργανικές θέσεις του βαθμού τους τουλάχιστον επί τρίμηνο, διατηρούν τιμητικά τον τίτλο της θέσεώς τους και μετά την αποστρατεία τους, κατόπιν αποφάσεως του συμβουλίου το οποίο είναι αρμόδιο να τους αποστρατεύσει. Της ανωτέρω τιμής απολαμβάνουν, με τις αυτές προϋποθέσεις και οι Υποστράτηγοι της Ελληνικής Αστυνομίας, εφόσον προήχθησαν σε Αντιστρατήγους εν, αποστρατεία. 2.Η κατά τα ανωτέρω διατήρηση του τιμητικού τίτλου μνημονεύεται στο π.δ/γμα της αποστρατείας τους. 3.Οι διατηρούντες τον τίτλο του επιτίμου αξιωματικοί απολαμβάνουν τα από το άρθρ. 1 παρ. 1 του Β.Δ. 854/1969 (Α' – 282) προβλεπόμενα προνόμια για τους αξιωματικούς των Ενόπλων Δυνάμεων. 4.Οι προαναφερόμενοι αξιωματικοί στερούνται του απονεμηθέντος τίτλου του επιτίμου και των ειδικών προνομίων, εφόσον με απόφαση του συμβουλίου της παρ. 1 του παρόντος κριθεί ότι ασκούν εμπορικό ή βιοποριστικό επάγγελμα κατά τρόπο που δεν συμβιβάζεται με τις υποχρεώσεις οι οποίες απορρέουν από τον τίτλο τους ή καταδικασθούν για πράξεις που αντιβαίνουν στην τιμή και την αξιοπρέπεια. Η κατά τ' ανωτέρω στέρηση του τίτλου ενεργείται με Π.Δ/γμα που εκδίδεται με πρόταση του Υπουργού Δημόσιας Τάξης. 5.Όσοι ανώτατοι Αξιωματικοί εμπίπτουν στις πιο πάνω ρυθμίσεις και αποστρατεύθηκαν προ της ισχύος του παρόντος δ/τος, καθώς και εκείνοι που είχαν τον τίτλο του επιτίμου και αποστερήθηκαν αυτού με βάση τη διάταξη της παρ. 1 του άρθρ. 46 του Νόμ. 671/1977 (Α' – 236), εφόσον επιθυμούν να τους απονεμηθεί ο τίτλος αυτός υποβάλλουν στη Διεύθυνση Αστυνομικού Προσωπικού του Υπουργείου Δημόσιας Τάξης, εντός ανατρεπτικής προθεσμίας 60 ημερών από τη δημοσίευση του παρόντος, σχετική αίτηση, η οποία κρίνεται από τα κατά τ' ανωτέρω αρμόδια συμβούλια. Για τους Αντιστρατήγους ή Αρχηγούς που αποστρατεύθηκαν πριν από την έκδοση του Νόμ. 1266/1982 (Α' – 81), αρμόδιο καθίσταται το συμβούλιο του πρώτου εδαφίου της παρ. 1 του παρόντος δ/τος. 6.Δεν υπάγονται στις διατάξεις του παρόντος δ/τος όσοι απέκτησαν βαθμούς και τίτλους για τους οποίους προβλέπεται η απονομή του τίτλου του επιτίμου κατά το χρονικό διάστημα από 21.4.1967 μέχρι 24.7.1974. Η ισχύς του παρόντος δ/τος αρχίζει από τη δημοσίευσή του στην Εφημερίδα της Κυβερνήσεως.   